### 6.      Nye og ændrede færgetakster i 2017

**Åbent**

Sagsnr.: 326-2016-43304       J.nr.: 00.30.04           Dokumentnr.:
326-2017-16764

**Sagstype**

Beslutning.

**Resume og sagens baggrund**

Kommunalbestyrelsen vedtog den 12. oktober 2016 takster for
2017 for blandt andet det tekniske område. På færgeområdet indebærer flere
forhold i tilskudsordningerne til kommuner med færgefart, at der skal tages
stilling til både nye og ændrede takster for 2017.

**Indstillinger**

Direktøren indstiller, at taksterne godkendes.

**Behandling**

Teknik- og miljøudvalget, Økonomiudvalget,
Kommunalbestyrelsen.

**Sagsfremstilling**

*Tilskud til nedsættelse af færgetakster i skuldersæsonen*

Folketinget har afsat en pulje
til delvis indførelse af landevejsprincippet i færgefarten, eller rettere til
målrettede takstnedsættelser i de såkaldte "skuldersæsoner" (dvs. i
perioden 16. marts til 20. november undtaget skolernes sommerferie). Kalundborg
Kommune modtog i 2016 396.000 kr. til de målrettede takstnedsættelser og som
forsøgsordning blev tilskuddet i 2016 anvendt til en ordning, hvor cykler kunne
medtages gratis på alle afgange og biler kunne medtages gratis på visse
afgange. Herudover blev der reserveret en pulje til anvendelse i forbindelse
med events, typisk som tilskud til billetpriser.

I 2017 udgør puljen til Kalundborg Kommune 792.000 kr.
Anvendelsen har været drøftet i både ø-udvalg og Dialogforum. Dialogforum
ønsker,

· at
der skal være en pulje til events

· at
der skal være fokus på en-dagsturister

· at
der også i 2017 skal være gratis medbringen af cykler

Dialogforum har tilkendegivet, at tilskudsordningen ikke bør
anvendes på takster for øboere, men målrettes turismen. Dialogforum anbefaler
endvidere, at der er fokus på markedsføring af de forskellige tiltag.

Ø-udvalget har tilkendegivet ønske om at det fulde beløb
udmøntes, herunder også at et eventuelt overskud fra 2016 overføres til 2017.
Ø-udvalget ønsker

· at
der afsættes 120.000 kr. til en pulje til events

· at
cykler og knallerter skal være gratis til Sejerø

· at
cykler skal være gratis til [adresse]

· at
ikke-øboere tilbydes gratis éndags-billetter - både biler og passagerer -
tirsdage og onsdage på alle afgange; for [adresse] kun gratis éndagsbilletter til
passagerer

· at
ø-boere tilbydes at medbringe en bil gratis på den sidste afgang fra [adresse] til
Sejerø lørdage og søndage og tilsvarende for den sidste afgang fra [adresse] til
Nekselø lørdage og søndage.

Administrationen har undersøgt
økonomien i forslaget fra Ø-udvalget. Det skal bemærkes, at beregninger altid
vil være forbundet med en vis usikkerhed. Det skal desuden bemærkes, at
tilskudsordningerne til nedsættelse af færgetakster forudsætter, at uforbrugte
midler anvendes i færgeselskabet.

Det er administrationens
vurdering, at tilskuddet på kr. 792.000 ikke kan dække hele indtægtstabet som
følge af forslaget fra Ø-udvalget. Det er særligt gratis billetter der vil
belaste ordningen.

Administrationen foreslår derfor

· at
der afsættes en pulje på 120.000 kr. til events

· at
cykler og knallerter kan medbringes gratis i begge skuldersæsoner (på Nekseløfærgen
dog kun cykler)

· at
der i begge skuldersæsoner indføres endagsbilletter tirsdage og onsdage, der
skal koste mindre end almindelige returbilletter. Endagsbilletterne gælder
passagerer og personbiler på Sejerøfærgen og passagerer på Nekseløfærgen.

Administrationen vurderer

· at
ordningen med gratis cykler og knallerter på begge overfarter i begge skuldersæsoner
kan holdes indenfor en ramme af cirka 100.000 kr.

· at
ordningen med endagsbilletter for biler tirsdage og onsdage kan holdes indenfor
en ramme af cirka 130.000 kr.

· at
ordningen med endagsbilletter for passagerer tirsdage og onsdage kan holdes
indenfor en ramme af cirka 310.000 kr., samt

· at
ordningen med gratis ø-biler på begge overfarter på den sidste afgang lørdage
og søndage kan holdes indenfor restbeløbet 132.000 kr.

*Ændring af godstakster*

Bekendtgørelsen om nedsættelse af færgetakster for
godstransport er ændret med ikrafttræden 1. januar 2017. Ændringerne vedrører
blandt andet afgrænsning af kategorien for varebiler og det præciseres, at trailere
er omfattet af ordningen. Afgrænsning af kategorien for varebiler indebærer, at
det i hvert enkelt tilfælde skal vurderes hvorvidt en bil med papegøjeplader er
privat eller erhverv. Det er dog i praksis ikke muligt. Biler med
papegøjeplader betragtes fra 1. januar 2017 som erhverv og taksterne herfor er
ændret. Takstbladets struktur vedr. gods er tillige justeret, så det afspejler
de nye regler.

Ændringerne betyder, at der vil være et indtægtstab i
forhold til godshåndteringen, i og med at godstaksterne ikke er tilpasset i
forhold til udvidelsen af kategorier, der er omfattet af de lavere godstakster.

Kommunalbestyrelsen har med vedtagelsen af Færgenotatet ved
budget 2016 besluttet, at der i 2017 skal arbejdes med taksterne for såvel
passagerer som gods, at takstbladene skal forenkles, samt at der skal arbejdes
med udviklingen af færgetilbud. Tilpasningen af godstaksterne vil være en del
af det arbejde.

**Økonomiske konsekvenser,**

Rabatordningerne i skuldersæsonen forventes at være neutral
i forhold til færgernes indtægtsbudget, idet der ydes et statsligt tilskud jf.
den delvise indførelse af landevejsprincippet. Eventuelle uforbrugte midler
skal anvendes i færgeselskabet. Justeringen af godstaksterne vil medføre en
mindreindtægt i forhold til de godsmængder der i dag overføres, men som følge
af højere bygge- og anlægsaktivitet på Sejerø i 2016 og 2017 forventes det, at
den budgetterede indtægt på gods indhentes.

**Bilag**

|  |  |
| --- | --- |
| Nye og ændrede færgetakster i 2017 | 326-2017-17825 |